作者:孫周卿
標題:南呂・罵玉郎過感皇恩採茶歌閨情
內容:鞦韆院宇春將暮，紅滴淚綠溶朱，朝雲隔斷陽臺路。去鳳孤，來燕疏，流鶯妒。懶步階除，倦立亭隅。草煙鋪，梨雪舞，柳風扶。花驚我癯，我愛花腴。玉奩梳，金翠羽，寶香珠。繡羅襦，錦箋書，當時封淚到曾無？屈指歸期空自數，倚蘭無語慢躊躕。香羅帶束春風瘦，金縷袖玉搔頭，生紅色染胭脂縐。柳讓柔，鶯避謳，花辭秀。緩轉星眸，細嚥歌喉。晚雲收，秋水溜，遠山愁。香消自憂，粉淡誰羞。燕閒儔，鴛冷繡，鳳空遊。沒來由，盡淹留，春來春去幾時休。錦瑟生疏弦上手，月明閒煞小紅樓。